Inasot ko lan inasot so dueg ya kinabayoan ko. Mapaga ak la ta mankabaskabas la’y ageo tan asingger la’y oracion. Sigurado’n mantami la met si Inang. Ngalngalin ag ko la naaninag ira’y kakieoan a nalabasan mi kalegana’y itatatdang na dueg ya luluganan ko diad pandel na ilog. Ambasa ni deketan a baog to kanyan dagdaoit ak ya naoplos ta andanglel so malaplapar a beneg ton ma’y dueg. Dagdagen ko lan dagdagen ma’y dueg ko; nia ta asabik la’y patar ya kaumaan. Oala ni libsong ya babalioan balet ta say karaolan ya dasdas ya dalnen ko samay onlabas ed pogo’y kamambogan. Diad lioang onkikilat la ra’y bibiteoen tan diad dapit sagur na taoen oala’y sakey a marlang ya singa kabuntatalan balangaan, no nengnengnengen ko oala’y no anton liket ya naliknak ed pusok. No arum, onsebang ed kalakal ko ra’y tongtong-aniani di Inang, kanyan ombegasbegas ira’y bagok ta laot lan dalnen ko’y pogo’y kamambogan ya dia kono’y pasen ya panangikotkotan da’y ekal ya ugogao nen immonan ageo.